L'objecte del concurs és la provisió de llocs de treball del Departament d'Educació mitjançant el sistema d'adjudicació directa (llocs vacants) o d'adjudicació per resultes (llocs ocupats que puguin resultar vacants durant el desenvolupament del procés).
Pot prendre part en aquest concurs el personal laboral fix de l'Administració de la Generalitat inclòs dins l'àmbit d'aplicació de l'article 2 del VI Conveni col·lectiu únic d'àmbit de Catalunya del personal laboral de la Generalitat de Catalunya, en actiu o en situació d'excedència voluntària o en qualsevol altra situació de suspensió del contracte de treball sempre que hagi transcorregut el termini per reingressar que estableix el VIè Conveni col·lectiu únic per a cada situació, i que reuneixi els requisits que s'especifiquen en aquestes bases i a la Relació de Llocs de Treball.
El personal laboral en situació d'excedència pendent de la resolució d'una sol·licitud de reingrés ha de participar necessàriament en el concurs si els llocs convocats són de categoria professional igual o similar a la seva.
El personal laboral fix pot participar en aquest concurs de canvi de destinació en qualsevol de les modalitats següents:
a) Trasllat (per obtenir destinació en llocs de la mateixa categoria professional i, si n'hi ha, especialitat).
b) Canvi a categoria englobada dins l'àrea de funcions (per obtenir destinació en llocs de diferent categoria professional i, si n'hi ha, especialitat, de la mateixa àrea de funcions).
c) Canvi a categoria englobada fora de l'àrea de funcions (per obtenir destinació en llocs de categories professionals i, si n'hi ha, especialitats, del mateix grup professional o del grup immediatament superior d'una àrea de funcions diferent a la pròpia).
Les àrees de funcions i les categories professionals englobades en cadascuna d'aquestes àrees són les establertes a l'annex 7 del Conveni col·lectiu únic.
Els requisits s'han de complir en la data de publicació de la convocatòria al DOGC, 9 de juliol de 2019.
En qualsevol cas s'han de complir sempre els requisits establerts a la normativa vigent, al conveni col·lectiu únic i a la relació de llocs de treball.
Prova professional (supòsit pràctic):
Dilluns 28 d'octubre de 2019, a les 10 h
Lloc: Serveis Centrals del Departament d'Educació (planta baixa, aula 0D06)
Per al desenvolupament de la prova, les persones participants podran portar el material que considerin oportú en format paper.
El concurs de canvi de destinació és per a la provisió dels llocs de treball de tècnic o tècnica especialista, educació infantil.
Les sol·licituds i els altres tràmits associats a la participació en la convocatòria s'han de dur a terme per mitjans electrònics a través de la pàgina corresponent de l'apartat Mobilitat del portal ATRI: atriportal.intranet.gencat.cat (accessible des de llocs de treball connectats a la xarxa corporativa de la Generalitat) o atriportal.gencat.cat (accessible des de qualsevol ordinador connectat a Internet).
En el cas que la persona concursant no disposi de la credencial d'ATRI, haurà d'adreçar-se a la unitat de recursos humans del Departament on presta serveis o del darrer on va prestar serveis, per tal d'obtenir l'usuari i contrasenya d'accés a ATRI.
Ler persones que vulguin participar en el concurs han descarregar, emplenar i enviar a tramitar el formulari de sol·licitud i adjuntar-hi la documentació següent, tot en relació amb la convocatòria núm. LEN/003/19:
Les persones participants, amb la presentació de la sol·licitud, declaren que són certes i actualitzades les dades que consten a l'expedient de personal d'ATRI, el qual serà incorporat d'ofici.
Les persones concursants seran les responsables de comprovar i verificar l'exactitud de les dades de l'expedient del portal ATRI.
En el cas dels mèrits que no constin al Registre general de personal de la Generalitat, caldrà presentar juntament amb la sol·licitud de participació, la documentació acreditativa corresponent.
Podeu consultar la Guia per participar en concursos de canvi de destinació (personal laboral) per facilitar a les persones concursants la presentació electrònica de la sol·licitud per participar en aquest concurs.
Valoració dels mèrits i capacitats
La valoració dels mèrits i capacitats determina l'adjudicació dels llocs de treball; la puntuació màxima és de 100 punts i s'efectua d'acord amb l'establert a les bases 4.1 a 4.7 de la Resolució EDU/1835/2019, de 4 de juliol (convocatòria núm. LEN/003/19).
Per a l'adjudicació dels llocs de treball la puntuació mínima és de 40 punts (no s'exigeix aquesta puntuació als concursants que volen fer un canvi de destinació a la modalitat de trasllat o reingrés a un lloc de treball de la categoria i, si escau, especialitat a la qual pertanyen).
En cas d' empat entre dos o més candidats, té preferència qui ocupi un lloc d'igual categoria i, si és el cas, especialitat.
Si l'empat persisteix, s'ha d'adjudicar el lloc al candidat amb més anys de servei en un lloc de treball d'igual categoria, i si és el cas, especialitat.
Els concursants que no obtinguin cap de les destinacions sol·licitades quedaran en el mateix lloc que ocupen o en la situació que correspongui.
Per tal de garantir la idoneïtat dels candidats, els treballadors que participin per obtenir destinació en un lloc de treball de diferent categoria i/o especialitat hauran de fer una prova consistent a resoldre per escrit i/o solucionar materialment un supòsit pràctic sobre qüestions relacionades amb el lloc de treball.
La valoració de la prova, que és obligatòria i no eliminatòria, serà de fins a 40 punts.
El dia, hora i lloc de la prova (de 3 hores de durada, com a màxim) es fa públic amb la llista definitiva d'admesos i exclosos.
No han de fer la prova i obtenen directament la puntuació màxima de 40 punts les persones que, per trasllat o reingrés, participen per a llocs de treball de la seva categoria i/o especialitat.
Per consultar les llistes d'adjudicació definitiva de llocs de treball cal que entreu al Portal ATRI i us identifiqueu amb el codi d'usuari d'ATRI.
Contra aquest Acord, les persones interessades poden formular una demanda davant de la jurisdicció social, en el termini de dos mesos, d'acord amb el que preveu l'article 69 de la Llei 36/2011, reguladora de la jurisdicció social.
de convocatòria de concurs de canvi de destinació per a la provisió de llocs de treball de personal laboral fix de la categoria professional de tècnic/a especialista, educació infantil, del Departament d'Educació de la Generalitat de Catalunya (convocatòria núm. LEN/003/19) (DOGC núm. 7913, de 9.7.2019)